b'\n_START_ARTICLE_\nSveriges landsdele\n_START_PARAGRAPH_\nSverige er inddelt i tre landsdele: G\xc3\xb6taland (den sydlige del af landet), Svealand (den midterste del) og Norrland (den nordlige del)._NEWLINE_Landsdelene er geografiske grupperinger af landskaberne, men de udfylder ikke nogen administrativ funktion. De er heller ikke, i mods\xc3\xa6tning til de ligeledes ikke-administrative landskaper, blevet tildelt noget heraldisk v\xc3\xa5ben eller andre symboler. Den mest almindelige anvendelse af disse landsdele er sandsynligvis i vejrudsigter._NEWLINE_Landsdelenes navne indg\xc3\xa5r i navne p\xc3\xa5 nogle andre distriktsinddelinger af landet. F.eks. er Mellersta Norrland og \xc3\x96vre Norrland betegnelser for to s\xc3\xa5kaldte rigsomr\xc3\xa5der, som anvendes i statistiske sammenh\xc3\xa6nge.\n_START_SECTION_\nHistorie\n_START_PARAGRAPH_\nLandsdelernes sammens\xc3\xa6tning har varieret gennem historien, fortrinsvis p\xc3\xa5 grund af Sveriges ydre gr\xc3\xa6nser har \xc3\xa6ndret sig. De sydlige landskaber Blekinge og Sk\xc3\xa5ne samt Bohusl\xc3\xa4n i vest blev overf\xc3\xb8rt til Sverige i forbindelse med Freden i Roskilde i 1658, og de kom derefter til at indg\xc3\xa5 i G\xc3\xb6taland, ligesom de ved Freden i Br\xc3\xb6msebro i 1645 vundne landskaber Halland og Gotland. Samme \xc3\xa5r blev ogs\xc3\xa5 H\xc3\xa4rjedalen og J\xc3\xa4mtland indlemmet, og de er siden da blevet medregnet som en del af Norrland._NEWLINE_Indtil 1809 var Finland en del af Sverige og medregnedes da som en fjerde landsdel. Tidligere medregnedes de nordlige dele af Finland til Norrland og de sydlige som en selvst\xc3\xa6ndig landsdel med navnet \xc3\x96sterland. Dette navn forsvandt imidlertid tidligt, sandsynligvis allerede under Kalmarunionen. Visse landskaber, f.eks. G\xc3\xa4strikland, har gennem tiden skiftet tilh\xc3\xb8rsforhold fra en landsdel til en anden. Men disse \xc3\xa6ndringer er ikke sket som f\xc3\xb8lge af centrale beslutninger, men er udviklet gradvist over tid.'